Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov (ďalej len „návrh nariadenia vlády“) sa predkladá do legislatívneho procesu na základe § 4 ods. 13 a § 7 ods. 9  zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov.

Návrh nariadenia vlády predkladá Ministerstvo školstva, vedy, výskumu a športu Slovenskej republiky (ďalej len "ministerstvo") na základe úlohy č. 6 v mesiaci december v Pláne legislatívnych úloh vlády Slovenskej republiky na rok 2015. Skorší termín predloženia novely právneho predpisu súvisí so zmenami v zákone č. 61/2015 Z. z. o odbornom vzdelávaní a príprave a o zmene a doplnení niektorých zákonov.

Cieľom návrhu nariadenia vlády je skvalitnenie prideľovania normatívnych príspevkov zriaďovateľom škôl a štátnych školských zariadení určených na účely osobných nákladov i prevádzkových nákladov škôl a štátnych školských zariadení. Navrhované zmeny nadväzujú najmä na zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov.

V návrhu nariadenia vlády sa upravuje prideľovanie finančných prostriedkov zriaďovateľom 
a) konzervatórií na žiakov konzervatórií, ktorí už vykonali maturitnú skúšku v inom študijnom odbore,
b) stredných odborných škôl na žiakov učebných odborov, ktorí už získali výučný list (skrátené štúdium),
c) stredných odborných škôl na žiakov, ktorí sa pripravujú v systéme duálneho vzdelávania,
d) základných škôl a špeciálnych základných škôl, ktorých učitelia vzdelávajú žiakov v zdravotníckych zariadeniach, v ktorých nie sú zriadené triedy alebo školy a
e) gymnázií z dôvodu športovej prípravy. 

Návrh nariadenia vlády je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a s právom Európskej únie. 

Návrh nariadenia vlády nemá vplyv na rozpočet verejnej správy, nemá sociálny vplyv,  environmentálny vplyv, vplyv na podnikateľské prostredie a informatizáciu spoločnosti.

Rozporové konanie sa uskutočnilo 22.6.2015 s Republikovou úniou zamestnávateľov, Asociáciou zamestnávateľských zväzov a združení SR a Konferenciou biskupov Slovenska.  Rozpor bol odstránený. 
Rozporové konanie s Asociáciou riaditeľov štátnych gymnázií SR sa uskutočnilo 22.6.2015 a 24.6.2015. Rozpor trvá. Pripomienka je nad rámec úpravy právneho predpisu. Návrh má dopad na štátny rozpočet vo výške 2 350 000 €.